钦定古今图书集成/历象汇编/岁功典/第105卷 > 《丹铅总录》 > 七月望夜省中对月分韵 明赵宽
## 钦定古今图书集成/历象汇编/岁功典/第105卷 > 《丹铅总录》 > 七月望夜省中对月分韵 明赵宽

团团月轮高，浩浩天宇阔。万里无片云，碧色净如泼。
开樽临前除，庭院颇轩豁。况复得佳友，发兴不可遏。
零露生微寒，惨淡满衣葛。留连肴核尽，盘礡巾帽脱。
庾楼足谈赏，谢赋深批抹。清光世所共，胜事吾人夺。
醉来吸沆瀣，可润喉吻渴。夜久闻秋声，长风起天末